მოსკოვი

**მოსკოვი** (, მოსკვა, IPA: [mɐ'skva]) რუსეთიშ ნანანოღა რე დო იდვალუაფუ წყარმალუ მოსკოვს. ნოღაშ ფარგალეფს ოხორანს რუსეთიშ მახორობაშ დახე 1/10, ნამუთ მოსკოვს ევროპაშ არძაშე უმოს ინწრას დოხორინელ ნოღათ გინმართინუანს.

ნოღა იდვალუაფუ ბჟადიიოლ რუსეთიშ ფედერალურ ოლქის. თენა რდჷ ჸოფილი სხუნუეფიშ რსხუშ ნანანოღა, თე წკჷმა ართო რუსულ სახენწჷფო — მოსკოვიშ, პრე-იმპერიული რუსეთიშ ნანანოღა. ჩინებული რე არქიტექტურული ანსამბლი კრემლი, ნამუთ გედგჷ მოსკოვს, ნამუთ წჷმარიანუანს ერუანული თარობაშ  ცენტრის.
thumb|200px|წმ. ბასილიშ ოხვამე
მოსკოვი ხოლო ჩინებული რე, მუჭოთ ნოღა სოდგა გედგჷ წიმინდე ბასილიშ ოხვამე, სქვამი ელეგანტური კორობა თაღეფით. მოსკოვიშ პატრიარქი, ნამუშ რეზიდენცია დანილოვიშ ოხიდას რე, წჷმარინუანს  რუსეთიშ მართლმადიდებელ ეკლესიას.

## ისტორია
მოსკოვიშ ელ-მოლს კათაშ ნოხორიშ ორდოიანი შანეფი იძირე ქუაშ ხანაშე (შუკინკიშ ნეოლითურ ელ-მოლ მოსკოვიშ წყარმალუს). ამდღანერ  მოსკოვიშ თანჯეფიშ ფარგალეფს შხვა მეგორაფეფი ხოლო არსებენს (ფატიონოვსკაშ კულტურაშ ონთხორუ, დიაკოვსკიშ კულტურაშ ორდოიანი ქუაშ ხანაშ ნოხორი, კრემლიშ ტერიტორიას დო თიშ ელ-მოლს, კუნხევსკიშ პარკის, დო თ.უ.)

ჩქინ წანაშეჭარუაშ მაართა ვითწანაშ ბოლოს მოსკოვიშ ტერიტორიას დო მოსკოვიშ ოლქის ოხორანდეს ვიატიჩიშ დო კრივიჩიშ სლავურ ტომეფი. მა-11 ოშწანურაშ ბოლოს მოსკოვი ჭიჭე ნოღა რდჷ ფეოდალური ცენტრით დო ოვაჭრებელი ელ-მოლეფით წყარმალუ ნეგლინნაიაშ მიშაკათაფუს.

მაართა მეშანაფა მოსკოვშე არსებენს 1147 წანას, მუ ბორჯისჷთ ნოღა ჭიჭე პროვინციული დაბა რდჷ დოხორინელი უმოსო მერიაშ ტომით, ნამუეფით ამდღა უკვე მიკოჭყოლადირი ფინურ ნინაშა იჩიებუნა. 1156 წანას, მაფასქირ იური დოლგორუკიქ ეიოგჷ ჯაშ გალუანი ნოღაშ ელ-მოლს. 1237-38 წანეფს მონღოლეფქ ნოღა ედომუშამო გეგნოჭვეს დო ნოღაშ მახორობა გეშაჭყვიდეს, მარა მოსკოვქ მალას მახერხჷ კუჩხშა მუწოდგინა დო ზოხორინელი ომაფე ნანანოღათ გინირთჷ.

1300 წანას მოსკოვს მართუნს დანიელი, ალექსანდრე ნეველიშ სქი დო რურიკიშ დინასტიაშ მაკათური. ნოღაშ მოხუჯურ აბანდვალაქ წყარმალუ ვოლგაშ ოდუდეშე დიდი თია მიშეღჷ ნოღაშ მალას გოვითარაფაშა. მოსკოვი სტაბილური და დიდარ ნოღა რდჷ ბრელ წანაშ მალობას დო მიკმიჭოფანდჷ დიდი მუდანობათ თხოზინელეფს ედომუშამი რუსეთიშ მასშტაბით. 1304 წანაშო, იური მოსკოვარქ ქენირძჷ ტვერიშ მიხეილს ვლადიმირიშ ომაფეს ხვისტაშო. ივანე მაართაქ საბოლოთ დამარცხჷ ტვერი დო ვლადიმირ-სუზდალიშ ნანანოღა დო თეწკჷმა ართო ართპიროვნულ ოგაფალეფიშ მაშაყარალო გინირთჷ მონღოლ მამართვალეფშო. ხანშო დიდ სარჩელიშ გინოგაფათ ივანექ შილებუ ხანშე შანულამ დათმობა მუპალუაფუდკო. შხვა ოთავადეეფშე გოშხვავაფათ მოსკოვი თიშ ბოშეფს შქას ვერთუდუ, გვალო ხეუმუთხუმუო გინაჩამუდუ თიშ ბოშეფშე არძაშე უნჩაშის.

თიშ უმკუჯინუო, ნამდა ორქოშ ურდოშ ხანი დუდშე ოცადჷდჷ მოსკოვიშ გოლინა აკუბურკჷდჷკო, მუ ბორჯისჷთ ლიტვიშ დიდ ომაფეშ გომანგარეფაშ შქურინჯი აკუქიმინჷ თელ რუსეთის, ხანქ გაინოჭყვიდჷ გუმანგარებუდუკო მოსკოვი ლიტვიშ ობალანსაფალო, ნამუქჷთ უმალაშ ბორჯის მოსკოვი რუსეთიშ უმანგარაშ ნოღათ გინართინუ. 1380 წანას, მაფასქირი დიმიტრი დონსკოი მოსკოვარიშ უნჩაშალათ (დუდალათ) რუსეთიშ არმიაქ შანულამი გომორძგუა მიპალუ მონღოლეფწკჷმა კულიკოვოშ ბურჯაფის. თეშ უკული, მოსკოვი მაჸონაფუ როლს იკჷნენდუ რუსეთიშ მონღოლეფიშ პატჷნალაშე ოდუდიშალაფარო. 1480 წანას,  ივანე მასუმა საბოლოთ გეგნორაჸჷ თათარეფი რუსეთშე დო მოსკოვქ გინირთჷ იმპერიაშ ნანანოღათ, ნამუქჷთ საბოლოთ აკოჭოფუ თელი რუსეთი დო ცჷნდჷრი, დო თეწკჷმა ართო ბრელ შხვა ქიანეფიშ ნორთეფით.

1571 წანას ყირიმიშ სახანო თათარეფქ გეჭოფეს დო გეგნოჭვეს თელი მოსკოვი. 1610-12 წანეფს პოლონურ-ლიტვური ალმამაჸალეობაშ ჯარეფი მართუნდეს მოსკოვს, დო ალმამაჸალეობაშ მადუდე სიგიზმუნდ მასუმა ოცადჷდჷ ხეშა ქაშუოთამუდჷკო რუსეთიშ ხვისტა. 1612 წანას, ნიჟნი ნოვგოროდიშ დო შხვა რუსულ ნოღეფიშ კათაქ გედირთჷ პოლონარი ოკუპანტეფიშ წინააღმდეგ, დირთინუ კრემლი დო გეგნარღუ დამპყრობელეფი. 1613-ას, ზემსკიშ აკოშაყარუას მიხეილ I რომანოვი ეშაგორილქ იჸუ ნთელ რუსეთიშ მაფათ, ნამუქჷთ ოსხირი ქინურღუ რომანოვეფიშ დინასტიას.

მოსკოვქ დათმუ ნანანოღაშ ტიტული თიშ უკული, მუთ 1703 წანას პეტრე დიდიქ გეიონწყუ სანკტ-პეტერბურგი ბალტიაშ წყარპიჯის. ნაპოლეონიშ გენთხაფაშ ბორჯის, 1812 წანას, მოსკოვარეფქ დოჭვეს ნოღა, მუ ბორჯისჷთ ნაპოლეონ I მიწმიაკინუდუ მოსკოვს 14 ეკენიას. ნაპოლეონიშ არმია, გუნატანჯი შქირენათ, ჩხურუთ დო ჭიჭე მომარაგაფათ, აძულებურქ იჸუ უკახლე დორთედჷკო.

1905 წანაშ ღურთუთას, ნოღაშ მადუდეშ, მერიშ ინსტიტუტქ იჸუ ოფიციალურო მუშაღალირქ დო ალექსანდრე ადრიანოვქ გინირთჷ მოსკოვიშ პირველ ოფიციალურ მერო (ამდღა მერიშ პოსტი უკინებუ სერგეი სობიანინს). 1917 წანას რუსეთიშ რევოლუციაშ ჯგირო გოხორციალაფაშ უკული, ლენინქ, ურცხოეთიშ მუშანტებეფიშ შიშით, რუსეთიშ ნანანოღა პეტერბურგიშე კინ მოსკოვშა გეგნიღჷ 1918 წანაშ 5 მელახის.

### გჷმათუთაშ რევოლუციაშ უკული
thumb|250px|left
მა-20 ოშწანურაშ დაჭყაფუს, იროიან გოფიცუეფქ დო აკოანჯარაფილ არყებეფქ დაჭყაფუ მეჩჷ გჷმათუთაშ რევოლუციას. 1918 წანას ბოლშევიკეფქ თარობა პეტერბურგიშე მოსკოვშა გეგნიღეს. მაჟირა მოსოფელიშ ლჷმაშ მალობას, სხუნუეფიშ სახენწჷფო დუდიშთხილუაშ კომიტეტი დო ჭითა არმიაშ გენერალური შტაბი იდვალუაფუდუ მოსკოვს. 1941 წანას ერუანული მოხალისეეფიშ 16 დივიზიონი (160,000-შე მეტი კოჩი), 25 ბატალიონი (18,000 კოჩი) დო 4 ოინჟინერე კორპუსიქ იფორმირჷ მოსკოვარეფიშ დუდალათ. 1941 წანაშ გერგობათუთას, გერმანიაშ არმიაშ ცენტრალური ბუნა გაჩერეს ნოღაშ მიორნალეფწკჷმა, ჭიჭე გვიანო უკოხოლე გართინუეს. ქარხანეფიშ უმენტაშობაქ ევაკუირებულქ იჸუ თარობაშ უმენტაშობაწკჷმა ართო. 20 გჷმათუთაშე ნოღა ალყაშ დგომარობას რდჷ. ნოღაშ დოსქილადირ მახორობაქ აქტიური ოჰაერე ბობმბუაშ პიჯალეფს ეიოგჷ ტანკსაწინააღმდეგო დუდიშთხილუაშ სისტემა. მოსკოვქ 1944 წანაშ 1 მესის მედალ „მოსკოვიშ თხილუაშო“, 1947 წანას მედალი „მოსკოვიშ 800 წანაშ დუდიშ აღსანიშნავო“ დეინალჷ. 1965 წანაშ 8 მესის მაჟირა მოსოფელიშ ლჷმაშ გომორძგუაშ 20 წანაშ დუდს მოსკოვქ „ნოღა გერგეზიშ“ წოდება მიღჷ. 1980 წანას მოსკოვქ უმემნძელჷ ზარხულიშ ოლიმპიურ ლაჸაფეფს.

1991 წანას მოსკოვქ გინირთჷ მემარძგვანე კომუნისტეფიშ ნოღათ, ნამუეფი ოწინააღმდეგუდეს მიხეილ გორბაჩოვიშ დემოკრატიულ რეფორმეფს. სხუნუეფიშ რსხუშ აკოცჷმაშ უკული, თიმ წანას, მოსკოვქ გინირთჷ რუსეთიშ ფედერაციაშ ნანანოღათ. თიშ უკული, ოვაჭრებელ ეკონომიკაშ გოვითარაფაწკჷმა ართო მოსკოვქ გინირთჷ ბჟადალიშ ტიპიშ არქიტექტურაშ, მოინალეობაშ დო რინაშ სტილიშ აქტიურ მიმაჸუნუქ.

## მახორობა
მოსკოვი ევროპას დო რუსეთის არძაშე უმოსი დიდი ნოღა რე მახორობაშ მუდანობაშ კუნთხუთ. კონგლომერატიწკჷმა ართო თიშ მახორობა 15 მილიონს ოჭირინდუანს.

ოფიციალურო 2009 წანაშ მუნაჩამეფით მოსკოვიშ მახორობა აკმადგინანს 10 მილიონ 524 ვითოშ კოჩის. 

მარა ენა ხვალე ოფიციალურო მახორობა კათაშ მუდანობა რე. ფედერალურ საინალოეფიშ ტკიცაფათ სოდგარენი 1 მილიონი 800 ვითოში კოჩი ოხორანს, ნამუეფით მოსკოვშა ომუშებელო რენა დინულირი.

## ერუანული აკოდგინალუა
მოსკოვიშ ერუანული აკოდგინალუა 2002 წანაშ მუნაჩემეფით თეჯგუა რე:

## რესურსეფი ინტერნეტის
*Moscow Railway Museum 
*Lenin's Funeral Train Museum 
*Moscow Russia Insider's Guide 

## სქოლიო

კატეგორია:რუსეთიშ ნოღეფი
კატეგორია:მოსკოვი
კატეგორია:ევროპაშ ნანანოღეფი
კატეგორია:აზიაშ ნანანოღეფი
კატეგორია:მოსოფელიშ უდიდაში ნოღეფი
კატეგორია:ზარხულიშ ოლიმპიური ლაჸაფეფიშ მენძელი ნოღეფი